**PRANEŠIMAS SPAUDAI**

2025-10-20

**Socialinės apsaugos ir darbo viceministru pradeda dirbti Saulius Davainis**

**Socialinės apsaugos ir darbo ministrės Jūratės Zailskienės komandoje viceministru pradėjo dirbti Saulius Davainis. Ministerijoje jis kuruos socialinio draudimo, pensijų, piniginės paramos, paramos būstui sritis. Ministrės J. Zailskienės komandą taip pat papildė patarėja ryšiams su Seimu Sandra Sejavičienė.**

„Žmonėms, patiriantiems įvairių sunkumų netekus darbo, sulaukus pensinio amžiaus, susirgus, patyrus negalią ar užklupus kitoms negandoms, valstybės pagalba yra labai reikalinga. Tikiu, kad turima profesine patirtimi galėsiu prisidėti prie socialinės apsaugos sistemos tobulinimo ir žmonėms reikalingos paramos suteikimo. Mano tikslas – kurti teigiamus pokyčius ir prisidėti prie visuomenės gerovės“ , – sako viceministru pradedantis dirbti S. Davainis.

S. Davainis turi patirties administracinėje, politinėje ir visuomeninėje veiklose, tarpinstituciniame bendradarbiavime.

S. Davainis yra dirbęs VšĮ Lietuvos sveikatos mokslų universiteto Kauno ligoninės Socialinės veiklos skyriaus vadovu, taip pat Lietuvos Carite, Kauno kolegijos lektoriumi, kvalifikavimo komisijos nariu. Jis taip pat buvo Studijų kokybės vertinimo centro, Socialinio darbo krypties tarptautinės ekspertų grupės, vertinusios socialinio darbo studijų krypties programas aukštosiose mokyklose Lietuvoje, narys.

S. Davainis Mykolo Romerio universitete yra įgijęs socialinių mokslų magistro laipsnį, Vytauto Didžiojo universitete – politikos mokslų magistro laipsnį, Vilniaus pedagoginiame universitete – edukologijos bakalauro laipsnį, socialinio pedagogo kvalifikaciją, Kauno kolegijoje – socialinio darbuotojo profesinę kvalifikaciją.

2023 m. – 2025 m. S. Davainis buvo Lietuvos socialinių darbuotojų asociacijos (LSDA) viceprezidentas, tarybos narys. Jis turi patirties dalyvaujant kolektyvinėse derybose bei rengiant kolektyvines sutartis.

**Patarėja Sandra Sejavičienė**

Ministrės patarėja S. Sejavičienė turi darbo patirties viešajame sektoriuje, visuomeninėje veikloje. Ji yra dirbusi Seimo nario patarėja, taip pat vyresniąja bibliotekininke Alytaus rajono savivaldybės viešojoje bibliotekoje.

Sukaupta patirtis viešajame sektoriuje ir darbas Seime suteikė patirties parlamentinių procesų ir institucijų bendradarbiavimo srityse. S. Sejavičienė yra aktyvi vietos bendruomenės narė, dalyvauja pilietinėse iniciatyvose, skatina bendruomeniškumą.

S. Sejavičienė Mykolo Romerio universiteto Sūduvos akademijoje yra baigusi renginių organizavimo studijas, kurių dėka sukaupė vertingų komunikacijos, planavimo ir organizacinių įgūdžių, padedančių efektyviai dirbti su įvairiomis visuomenės grupėmis.